Dėžė (filmas)

**Dėžė** () – 2009 m. JAV režisieriaus Richardo Kelly sukurta fantastinė drama pagal Richardo Mathersono apsakymą „Button, Button“. 

## Pagrindiniai aktoriai
: *Aktorius – vaidmuo*
*Cameron Diaz – Norma Liujis
* James Marsden – Arturas Liujisas
* Frank Langella – Arlingtonas Stiuardas
* James Rebhorn – Normas Keihilas
* Holmes Osborne – Dikas Bernsas
* Celia Weston – Lana Berns
* Sam Oz Stone – Valteris Liujisas

## Turinys

Veiksmas vyksta 1976 m. Ričmonde. Sutuoktinių pora Norma ir Arturas vieną dieną gauna keistą siuntinį, kuriame yra juoda dėžutė su mygtuku ir laiškelis, kad juos kitą dieną, 17 valandą aplankys nežinomas ponas Stiuardas.

Kitą dieną sutartų laiku pasirodo jis – pagyvenęs vyras smarkiai subjaurotu veidu. Namuose yra tik Norma ir Stiuardas pateikia jai pasiūlymą: vienas milijonas dolerių už tai, jei jie su vyru iki kitos dienos 17 valandos paspaus dėžutės mygtuką. Vienintelė sąlyga – tai padarius, mirs kažkoks žmogus. Jei jie nepriims pasiūlymo, kitą dieną jis bus pateiktas kitai šeimai.

Vakare grįžęs Arturas išardo dėžutę ir neranda viduje jokio mechanizmo. Sutuoktiniams atrodo, kad juos kažkas mausto ir Norma paspaudžia mygtuką.

Kitą dieną pasirodo Stiuardas, įteikia pinigus ir pasišalina. Arturas bando grąžinti pinigus, tačiau šis tikina, kad mygtukas buvo nuspaustas ir užduotis įvykdyta – kažkas mirė. Arturas mėgina aiškintis Stiuardo asmenybę, bet susiduria su įvairiomis kliūtimis, o pastarasis žino apie visus jo žingsnius. Be to, šis naudojasi automobiliu, kuris priklauso specialiosioms tarnyboms, todėl pamažu aiškėja, kad į keistus įvykius įpainiotos ir šios struktūros. Filmo eigoje Stiuardas pasakoja saugumo tarnybos agentui, kad jo veiksmai yra išbandymas žmonijai, norint nustatyti ar ši yra pajėgi atsispirti asmeninės naudos siekimui, o jis pats atstovauja neįvardijamiems asmenims („tiems, kurie valdo žaibus“). Jei žmonės sugebės atsispirti gundymams, žmonija dar turi vilties išlikti.

Arturui atrandant vis naujų keistų dalykų ir tariamai radus moterį, kuri mirė jiems paspaudus mygtuką, Stiuardo žmonės pagrobia jų sūnų Valterį. Sutuoktiniams grįžus namo, Stiuardas pateikia jiems pasirinkimo galimybę: arba jų sūnus visą gyvenimą lieka neregintis ir negirdintis, arba Arturas nužudo žmoną ir jų sūnus lieka sveikas, o sulaukęs 18 metų, gauna 1 milijono dolerių išmoką. Stiuardas išeina, palikdamas jiems revolverį ir pasakydamas, kad sūnus yra užrakintas vonioje. Jiems nepavyksta atidaryti durų, tačiau sūnus neatsiliepia į kvietimą ir jie nusprendžia, kad jis iš tiesų negirdi ir nemato. Palūžę sutuoktiniai nusprendžia priimti Stiuardo pasiūlymą.

Filmo pabaigoje, Arturui nušaunant Normą, matyti kaip nežinoma pora nežinomame mieste nuspaudžia juodos dėžutės mygtuką...

## Apdovanojimai
* Saturno apdovanojimas – geriausias siaubo filmas (nominacija)
* Saturno apdovanojimas – geriausias antro plano aktorius (Frank Langella) (nominacija)
* Fangoria Chainsaw Awards – geriausias antro plano aktorius (Frank Langella) (nominacija)
* Fangoria Chainsaw Awards – geriausia muzika (Win Butler, Regine Chassagne, Owen Pallett) (nominacija)
* Fangoria Chainsaw Awards – blogiausias filmas (nominacija)
* Visul Effects Society Awards – geriausi specialieji efektai (nominacija)